Latın Amerikası İqtisadi Komissiyası
Latın Amerikası İqtisadi Komissiyası — Latın Amerikası təşkilatlarından birinin qısa adıdır. ECLA 25 fevral 1948-ci ildə Birləşmiş Millətlər Təşkilatı (BMT) çərçivəsində yaradılmışdır. İspanca qısaldılmış adı CEPAL-dır. Sonrakı illərdə Karib hövzəsi ölkələri də tədqiqat sahəsinə daxil edilmiş, buna görə də adı 1984-cü ildə ECLAC (ing. The Economic Commission for Latin America and Caribbean; azərb. Latın Amerikası və Karib hövzəsi İqtisadi Komissiyası‎) olaraq dəyişdirilmişdir. BMT-nin 5 regional komissiyasından biri olan ECLAC-ın inzibati mərkəzi Çilinin Santyaqo şəhərindədir. ECLAC-ın əsas məqsədi rəsmi sənədlərdə Latın Amerikası ölkələrinin iqtisadi inkişafına töhfə vermək və onların iqtisadi siyasətləri arasında əlaqəni təmin etmək kimi göstərilir. Komissiya 1951-ci ildə Meksikada Mərkəzi Amerika ölkələri və 1966-cı ildə Port-of-Speyndə (Trinidad və Tobaqo) Karib hövzəsi ölkələri üçün subregional mərkəzlər yaratmışdır. Buenos-Ayres, Brazilia, Montevideo və Boqotada da ofisləri mövcuddur. ECLAC qarşısına mühüm məqsədlər qoymuş, ölkələr arasında əməkdaşlığı artırmağa çalışsa da, onun təsiri məhdud olaraq qalmağa davam edir. Bu məqamda ECLA-nın ölkələr arasında əməkdaşlıq platforması yaratdığını söyləmək olar. Sonradan yaranan inteqrasiya təşkilatlarının ECLA iclaslarında formalaşması bu iddianı təsdiqləyir.